
REPUBLIKA E KOSOVËS

REPUBLIKA KOSOVA/ REPUBLIC OF KOSOVO

KOMUNA E GJAKOVËS

OPŠTINA DJAKOVICA/MUNICIPALITY OF GJAKOVA

___________________________________________________________________________

Kuvendi i Komunës - Gjakovë

01 Nr. 060/01-33669/2026
Datë: 30.07.2026 

PROCESVERBAL

Nga mbledhja e shtatë e rregullt e Kuvendit  të Komunës së Gjakovës e mbajtur me dt.30.07.2026  me fillim në orën 10:00 në objektin e Pallatit të Kulturës “Asim Vokshi” në Rr. “UÇK” kati -I​- Salla Solemne.
Mbledhjen e kryesoi: Kryesuesi i Kuvendi të Komunës z. Shefqet Shehu.
Në mbledhje marrin pjesë 32 anëtarë të Kuvendit të Komunës: z. Amir Mamusha, znj. Albulena Komani, znj. Nita Efendia Brovina, z. Jusuf Osmani, z. Naser Brahimaj, znj. Barbana Peja, z. Freskim Radoniqi, z. Detjon Haxhosaj, z. Besim Kadrija, z. Ngadhnjim Dana, znj. Fjolla Dashi Gola, z. Ledian Rexha, z. Mustafa Domi, z. Kreshnik Alija, znj. Diane Bellanica, znj. Adelina Shehu Kola, z. Bashkim Gashaj, z. Edon Zeneli, znj. Kllara Nikollbibaj, z. Shefqet Shehu, z. Shkëmbin Rama, z. Kujtim Golaj, znj. Besart Lekaj, znj. Flona Hyseni, z. Anton Shala, z. Kosovar Alija, znj. Lerena Kameraj Shala, znj. Violeta Frrokaj, z. Hysni Muhadri, znj. Eranda Kumnova Baçi, znj. Drita Buza, z. Artan Berisha.
Mungojnë: z. Agustin Shala, z. Nik Hiseni dhe znj. Shqipe Fejza me arsye.  

Të pranishëm të tjerë: Nënkryetari i Komunës z. Flamur Fetahaj, Drejtor të Drejtorive Komunale, përfaqësues të OSBE-së, zyrtarë për informim, zyrtarë të tjerë Komunal, përfaqësues nga  mediat e shkruara  dhe elektronike qytetarë të Komunës së Gjakovës. 
Kryesuesi: I nderuar nënkryetar i Komunës z. Flamur Fetahaj, të nderuar anëtar të pranishëm të Kuvendit të Komunës, të nderuar drejtor të drejtorive Komunale, përfaqësues të Mediave, të OSBE-së, zyrtar komunal, të nderuar të pranishëm. Sot e kemi mbledhjen e shtatë të rregullt të Kuvendi për vitin 2026, të pranishëm në këtë mbledhje janë 32 anëtar, dhe z. Agustin Shala z. Nik Hiseni dhe znj. Shqipe Fejza kanë njoftuar se nuk mund të marrin pjesë në këtë mbledhje, andaj meqenëse ekziston Kuorumi po fillojmë me mbledhjen.
Tani po vazhdojmë me rendin e ditës, sot e kemi edhe një kërkesë për pikë shtesë të rendit të ditës për këtë mbledhje që është propozim vendimi për mbështetje financiare të shoqatës “Handikos” Gjakova.
E qes në Votim që kjo pikë të hyj si pikë e 6 në rend të ditës për këtë mbledhje, Kush Është: Për, Kundër, Abstenim. 
Nga anëtarët e pranishëm të Kuvendit Unanimisht u votua por Rendit të ditës, pas votimit u miratua Ky: 
RENDI  I  DITË
1. Shqyrtimi i procesverbalit të mbledhjes së mbajtur me datë 30.06.2026.

2. Pyetje për ekzekutivin nga anëtarët e Kuvendit.

3. Shqyrtimi i Raportit të Auditorit të Përgjithshëm për Komunën e Gjakovës për vitin 2025.

4.  Shqyrtimi i informatës së II-të Financiare të Komunës së Gjakovës për periudhën Janar–Qershor 2026.

5.  Shqyrtimi i Propozim vendimit për mbështetje Financiare të  KFC “ Vëllaznimi”.

6.  Raporti vjetor  i N.P.L  KRM  “Çabrati” SH.A. Gjakovë për vitin 2024. 

7.  Shqyrtimi i Propozim vendimit për miratimin e Tarifave për Grumbullimin e mbeturinave në Komunën  e Gjakovës. 

8.  Informatë mbi përfundimin e vitit shkollor 2025-2026 në Komunën e Gjakovës.

9.  Informatë nga Drejtoria për Inspektime.
10. Të ndryshme.

1. Pika e parë e rendit të ditës: Shqyrtimi i procesverbalit të mbledhjes së mbajtur me datë: 30.06.2026.
Kryesuesi: Për këtë pikë të rendit të ditës e kemi Shqyrtimi i procesverbalit të mbledhjes së mbajtur me datë.30.06.2026.
E Hapi diskutimin për pikë të rendit të ditës a ka dikush ndonjë vërejtje apo sugjerim lidhur me këtë procesverbal.
Meqenëse nuk ka diskutime e qes në votim Miratimin e procesverbalit të mbledhjes së mbajtur me datë 30.06.2026. Kush Është Për, Kundër, Abstenim.
Nga anëtarët e pranishëm të Kuvendi të Komunës unanimisht u votua por  procesverbalit .
2. Pika e dytë e rendit të ditës: Pyetje për Ekzekutivin nga anëtarët e Kuvendit.

Kryesuesi: Për këtë pikë të rendit të ditës, e kemi Pyetje për ekzekutivin, e hapi diskutimin për këtë pikë të rendit të ditës.
z. Anton Shala: Unë fillimisht kam kërkuar disa mbledhje më përpara, por edhe njëherë po kërkoj që në mbledhjen e radhës të na i prezantoni të gjitha negocimet që janë bërë nga ana e Kryetarit të Komunës për pronat e paluajtshme. Unë nuk kamë kërkuar vetëm dyqanet, por të gjitha pronat e paluajtshme qoftë afatgjatë dhe afatshkurtër. Kjo është shumë me rëndësi ta dimë se çfarë është dhënë, se ato prona a janë duke u shfrytëzuar për destinacionin e përcaktuar dhe në përputhje me kontratat e lidhur mes palës dhe komunës. Në vazhdim dua të shpreh pakënaqësinë time të skajshme lidhje me ndërtimin e rrugës së Tranzitit të brendshëm. Rruga tashmë ka tejkaluar të gjitha afatet për përfundimin e saj, është viti i dytë apo më saktësisht kanë përfunduar 17 muaj ngase rruga ka filluar në mars të vitit 2025. Kjo rrugë nuk ka tabelë informuese e detyrueshme pra për secilin investim kapital ose çfarëdo investimi që bëhet, duhet të ketë tabela informuese se kush është investitori, punë kryerësi, sa zgjat dinamika e përfundimit të punimeve, projekti dhe dukja e saj. Rruga është pa plan të qartë dhe fillimisht është thënë se pjesa perëndimore e rrugës do të jetë shëtitore. Megjithatë asnjëherë nga Komuna nuk kemi marrë informacione të qarta se si do të duket kjo rrugë në përfundim.

Në rrugë punohet gjatë gjithë kohës në të dy skaj në të djathtën edhe në të majtën por njëkohësisht aty lëvizin edhe automjetet. Kjo është një rrezik shumë serioz dhe për punëtorët por edhe për lëvizjen në përgjithësi, është shkaktuar një kaos në i papranueshëm ku ka dëmtuar seriozisht bizneset deri në mbyllje ngushtimi i hapësirave për qasje në hyrje dalje edhe nga banesat private të cilat ju pamundësohet hyrja në shtëpitë e tyre edhe pse ato banesa kanë leje ndërtimi. Ngritja e ishujve në rrugë dhe devijimi si dhe ndryshimi i planit të rrugës pa konsultë me banorët dhe me publikun është pa përgjegjësi e komunës. Një banor i komunës sonë për fat të keq besoj me fatalitet për shkak të devijimit dhe të krahut të kësaj rruge, e cila ka një kosto të lartë më saktësisht 6.4 milion. U tha në këtë vit nga zoti Gjini se rruga përfundon në korrik por nuk do të përfundon, as në Gusht, as në Shtator. Kjo neglizhencë edhe pa përgjegjësi është e papranueshme dhe duhet të ketë një ndëshkim meritor.
znj. Nita Efendia Brovina: Pa dashur të ndërhy po secili kemi qasje në web faqe derisa kolegu po komunikonte për rrugën tranzite unë e gjeta në faqe të komunës se  Kontrata është valide e nënshkruar në vitin 2025 kështu që validiteti është 12 muaj dhe jemi brenda afateve ligjore. Vetëm pak koncentrim dhe të fokusohemi në atë çfarë themi, qytetarët ndoshta mund  të jen të  pa informuar e ne duhet t'i informojmë kështu që është brenda afateve. Po besoj që edhe ekzekutivi ka një përgjigje për pjesën se si do të jetë dukja.

z. Shkumbim Kastrati: Meqenëse u përmend rruga tranzite, unë i mblodha disa shënime kontrata për rehabilitimin e saj është me kohëzgjatje prej 24 muajsh dhe se punimet janë duke u zhvilluar në përputhje me planin dhe afatet e përcaktuara në kontratë. Buxhetin e ke përpara i ke të planifikuara për vitin 2026  mjete në vlerë prej 3.200.000 euro, planifikimi i kësaj shume nënkupton se sipas planit të kontratës, punimet në rrugë janë paraparë të vazhdojnë edhe gjatë vitit 2026. Gjithashtu tabela informuese për projektin ka qenë e vendosur por është larguar përkohësisht për shkak të nevojave të zhvillimit të punimeve. Largimi i saj është bërë për shkak të punimeve që kanë përfshirë heqjen dhe zhvendosjen e shtyllave vertikale dhe të kabllove të ndryshme, të cilat kanë qenë të vendosura në pjesën e rrugës ku parashihet ndërtimi i trotuareve dhe shtigjeve për biçikleta. Rruga nuk është pa plan, ka projekt detaj. Kontrata është rehabilitimi i rrugës tranzite që nënkupton kornizat e rrugës tranzite që nënkupton ngelen ato që kanë qenë. Shiriti i mesëm është zvogëluar për zgjerimin e katër korsive. Qëllimi që është zvogëlua shiriti në mes ka qenë vendosja e korsive sipas standardeve të komunikacionit, katër korsitë janë funksionale dhe kanë me qenë të qarkullueshme që do të thotë rruga ka me i pas katër korsi më të gjera se sa i ka pasur bazuar në planin rregulluesit të Hartës Zonale. Qasjet në rrugë janë lejuar sipas planit rregullues dhe Hartës Zonale. Është e vërtetë që ka kërkesa të pakuptimta për me i ul trotuaret, sa për informacionin e juaj bizneset janë të njoftuar tre herë me shkresë zyrtare që rruga tranzite ka me qenë bulevard, ka me pas staza të biçikletave dhe të këmbësorëve nuk kemi qysh me i lejuar secilës shtëpi qasje në rrugë se atëherë paraqet rrezikshmëri. Ato trotuare që u tha se kanë ngelë më të ngushta në pjesën perëndimore të rrugës ato prapë kanë me u shndërrua në trotuare me 8, 9 dhe 10 m gjerësie sipas planit.
znj. Lerena Kamberaj Shala: Sot desha të flas në emër të qytetarëve të Raçës, Moglicës dhe Fierzës, të cilët janë lodhur duke dëgjuar premtime, ndërsa problemet e këtyre po vazhdojnë ende të mbesin pa zgjidhje, problemi me ndriçimin publik është i kahershëm para tre viteve drejtori përkatës ka deklaruar se do të punohet kur ndërkaq gjendja aktuale vazhdon të jetë akoma e papranueshme. Në Moglicë ndriçimi publik nuk është rregulluar ndër vite si dhe në Fierzë mungojnë investimet e nevojshme në ndriçimin publik, kjo zonë po përballet edhe me mungesën e një trotuari elementar. Më e dhimbshmja është se jemi në kohën kur mërgata po vjen dhe rrugë pa ndriçim probleme me infrastruktura po ju sjellim çdo vit mërgimtarëve domethënë është i vetmi send që ne po mundem me ju ofrua kur në të kundërtën po marrim shumë investime prej tyre është e papranueshme që bashkatdhetarët tanë të kontribuojnë kaq shumë dhe të presin vetëm probleme të cilat nuk mund të zgjidhen ose nuk mund të shohin as shërbim me bazë që i duhet një vendit. Gjendja në Fierzë është veçanërisht shqetësuese një zonën ku vizitohet për shkak të restoranteve dhe vazhdojnë të mos ketë trotuar elementar, ku me këto edhe veç po rrezikohen këmbësorët, po rrezikohen familjarët, vizitorët që po vijnë. Domethënë nuk mjafton me deklarata se po punohet apo me premtime të përsëritura ndër vite. Prandaj unë po kërkoj përgjigje konkrete edhe sa duhet të presin banorët e Raçes për ndriçim publik, kur do të investohet në ndriçimin publik në Fierzë dhe në Moglicë edhe kur do të ketë një trotuar për banorët e Fierzës.
z. Jon Bytyqi: Sa i përket pyetjes për pjesën e ndriçimin publik të fshatrave që i përmende nga ana e komunës ka pasur investime të vazhdueshme në mirëmbajtjen e ndriçimit publik, gjatë javës së kaluar e kam pranuar një kërkesë për fshatin Raç, ekipa shumë shpejt do të ndërhyjë në rrjetin ekzistues. Ndërsa nëse po flasim për ndërhyrje në zgjerimin e rrjetit ende nuk e kemi arritur shpalljen e kontratës, në momentin e parë që e lidhim kontratën do të kemi investime dhe në ato pjesë. 

z. Shkumbim Kastrati: Sa i përket investimeve në infrastrukturë publike, meqenëse drejtor i shërbimeve publike nuk jam që tre vite përafërsisht, gjatë kësaj periudhe janë bërë investime të rëndësishme në infrastrukturë. Në Moglicë para rreth një jave, janë asfaltuar disa segmente të rrugëve. Po ashtu në trotuare kemi me vazhduar me investuar vitin e ardhshëm se këtë vit jemi në fazën e përgatitjes së procedurave për kontratën e re, besoj që në pranverën e ardhshme kemi filluar me punua me trotuare. Ka shumë arsye mirëpo një pjesë e trotuareve në firzë është e nevojshme për shkak të shëtitores për njerëzve që ecin në atë pjesë e kemi diskutuar edhe me kryetarin e komunës ka me u trajtua edhe ka me u zgjidh çështja e trotuar mirëpo për shkak të mungesës buxhetore nuk kemi mundur deri tash. 

Kryesuesi: Meqenëse nuk ka pyetje të tjera nga anëtarët e kuvendit atëherë e shpalli të mbyllur diskutimin për  këtë pikë.
3. Pika e tretë e rendit të ditës: Shqyrtimi i Raportit të Auditorit të Përgjithshëm për Komunën e Gjakovës për vitin 2025.
Kryesuesi: Për këtë pikë të rendit të ditës e kemi Shqyrtimi i Raportit të Auditorit të Përgjithshëm për Komunën e Gjakovës për vitin 2025, prezent e kemi Drejtorin e drejtorisë për Buxhet dhe Financa z. Durim Halilaj,  të cilin e ftoj që ta merr fjalën për këtë pikë.
z. Durim Halilaj: Zyra kombëtare e Auditorit në baza vjetore i auditon organizatat Buxhetore se si i kanë pasqyrat financiare ku edhe përcaktohet baza e vlerësimit dhe opinioni i auditorit komuna e Gjakovës i ka mirëpritur auditorët e jashtëm, zyrën kombëtare të auditimit për ti audituar pasqyrat financiare, menaxhimin po ashtu edhe të gjitha punët që kanë ndodhur gjatë periudhës vjetore të vitit fiskal 2025. Sipas Auditorit Komuna e Gjakovës ka rezultuar me 16 rekomandime, arsyeja pse është opinioni i kualifikuar tani dhe dihet në të gjitha organizatat buxhetore janë kontratat kolektive në arsim dhe shëndetësi. Të gjitha janë të gjetura procedurale të cilat tregojnë se si menaxhmenti në vitin 2026 duhet ti përmirësojë. E kemi formuar komisionin për implementimin e të gjeturave dhe dua të ndalem në çështjen e raportit të kualifikuar të cilën e kemi marrë nga zyra kombëtare e auditimit e cila specifikon qartë dhe mirë që si rezultat i tërheqje nga Thesari, Ministria e Financave Komunës së Gjakovës ju kanë tërhequr 2.700.000 euro. Dua me e citu raportin e auditorit i cili thotë si vijon sipas opinionit tonë përveç ndikimit në çështje të përshkruar në paragrafin bazë që ka ndikuar kontrata kolektive për opinion të kualifikuar, pasqyrat financiare vjetore të komunës së Gjakovës prezantojnë një pamje të drejtë dhe të vërtetë në të gjitha aspektet material në përputhje me standardet ndërkombëtare të kontabilitetit. Prej 38 komuna që i ka Republika e Kosovës 35 e kanë të kualifikuar raportin, janë tri komuna që se kanë të kualifikuar të gjitha i keni të publikuar të gjitha në zyrën kombëtare të auditimit. Niveli lokal është duke u përballë me këtë çështje kemi kërkuar me dhjetëra shkresa ashtu siç e kanë nënshkruar niveli qendror kontratën kolektive ashtu edhe ta buxheton por nuk kemi gjetur përkrahje kështu që në këtë pjesë kualifikohem jo për fajin e këtë e komunave. Megjithatë, dua të sqaroj se Komuna e Gjakovës gjatë vitit likuidon mbi 4,000 fatura dhe rreth 92% e tyre likuidohen brenda afatit 30-ditor, ashtu siç përcaktohet me ligj. Në pasqyrat financiare që kemi publikuar dhe raportuar, auditori ka marrë mostrat dhe obligimet e paraqitura në këto pasqyra dhe ka evidentuar faturat për të cilat ka pasur vonesa. Këto vonesa kanë ardhur si rezultat i tërheqjeve të mjeteve, të cilat kanë ndodhur në kode të ndryshme buxhetore dhe në drejtori përkatëse. Sa i përket të gjeturave të tjera, nëse raporti analizohet dhe shpjegohet në tërësi, shihet qartë se një pjesë e madhe e tyre janë procedurale. Për shembull, Komuna e Gjakovës gjatë vitit të kaluar ka marrë kërkesa nga Ngrohtorja dhe Hendikos, dhe ka ndjekur të gjitha procedurat e përcaktuara me Rregulloren për Subvencione. Në bazë të kësaj rregulloreje, propozimi vjen në Zyrën e Kryetarit, kalon në KPF, kalon në Kuvendin Komunal dhe merr edhe ligjshmërinë nga Ministria e Financave. Raporti evidenton se është dhënë subvencion pa kontratë. Mirëpo, nëse lexohet e gjithë e gjetura, shihet se janë ndjekur procedurat përkatëse ka pasur vendim, ligjshmëri, procedurë dhe buxhet. Çështja e evidentuar nga auditori lidhet me faktin se nuk është lidhur kontrata përkatëse. Kjo nuk do të thotë se e gjithë procedura ka qenë e kundërligjshme apo se nuk ka pasur bazë për subvencionim. Një tjetër e gjetur lidhet me hyrjen në obligime më të mëdha se ato të planifikuara. Kemi pasur raste në Drejtorinë e Arsimit, ku planifikimi i prokurimit bëhet në fillim të vitit. Për shembull, ishte planifikuar blerja e peletit në bazë të çmimeve të tregut në atë periudhë. Kur procedura e prokurimit është hapur në shtator, çmimi në treg kishte ndryshuar dhe kontrata kishte arritur në vlerën rreth 206,000 euro. Në këtë situatë, menaxhmenti është dashur të vendosë nëse do të vazhdonte me procedurën e prokurimit dhe furnizimin e shkollave me pelet apo do ta ndërpriste procedurën. Asnjë operator ekonomik nuk kishte ofertuar brenda vlerës së planifikuar. Menaxhmenti, së bashku me ish-drejtoreshën dhe menaxhmentin e DKA-së, ka ndalur disa procedura të tjera, gjë që është evidentuar edhe në raportin e auditorit, me qëllim që të mos hyjmë në obligime të tjera dhe të menaxhohen situata e krijuar nga rritja e çmimit. Në të njëjtën mënyrë duhet të analizohen edhe të gjeturat e tjera, sepse një pjesë e tyre janë të natyrës procedurale dhe lidhen me mënyrën e zbatimit të procedurave edhe me nivelin qendror. Nuk fshihem nga përgjegjësia për mos punë apo për mangësi eventuale. Megjithatë, në Drejtorinë për Buxhet dhe Financa ka çështje, si inventari dhe e-pasuria, të cilat ndërlidhen me sistemet dhe kërkesat e nivelit qendror. Për shembull, kemi pasur paqartësi lidhur me mënyrën e raportimit të inventarizimit. Komuna e Gjakovës e ka bërë raportin e inventarizimit në baza vjetore dhe po ashtu e ka raportuar pasurinë gjatë vitit fiskal 2025 ka pasur ndryshime të rregulloreve dhe në disa raste komisionet kanë vazhduar të funksionojnë sipas rregullores së mëparshme. Raporti i auditorit evidenton se, sipas rregullores së re, duhet të formohet edhe një komision tjetër për pranimin e mallrave apo pranimin e punimeve, përfshirë edhe investimet kapitale. Jam i gatshëm që për secilën pikë të raportit të auditorit të jap përgjigje dhe
Kryesuesja: E hapi diskutimin për këtë pikë të rendit të ditës.
z. Ngadhnjim Dana: Drejtori i financave e ka pranuar këtë raport i cili është i kualifikuar dhe na u tha se e kemi formuar një komision për ti shqyrtuar këto të gjetura dhe se unë jam kryesues i këtij komisioni që do thotë se ti do ta kontrollosh punën tënde. Janë 16 rekomandime 10 prej tyre janë të reja të tjerat të përsëritura, vonesa në pagesa 284 ditë, Subvencione pa marrëveshje ose kontratë. Në momentin kur ti nuk i lidh me specifika të tjera përkatëse kjo nuk është në rregull. Mund të thuash se ka qenë komisioni i vjetër, por te çështja e komisioneve shtrohet pyetja pse nuk i përcillni përditësimet, kjo nuk është arsyetim. U the se ka qenë komisioni i vjetër dhe se rregullorja e vjetër është zbatuar, ndërsa tash është rregullorja e re. Mosrespektimi i kërkesave të reja nuk mund të arsyetohet vetëm me faktin se më herët ka qenë në fuqi një rregullore tjetër. Është çështje ligjore dhe mund të ketë pasoja konkrete. Këto janë çështje që duhet ti shqyrtojmë dhe ti hulumtojmë së bashku. Sa i përket çështjes së certifikimit, duhet të shihet se kush është i certifikuar dhe pse është aty. Nëse dikush është i certifikuar vetëm për të vendosur nënshkrimin, atëherë duhet ta shqyrtojmë seriozisht këtë çështje. Lista, në fund të fundit, është publike dhe mund të verifikohet. Po ashtu te prokurimi është edhe një pjesë tjetër ku thuhet për nënshkrimin e kontratës me vlerë më të madhe sesa ajo e parashikuar, këto janë çështje vendimtare dhe të rregulluara me ligj. Nuk mund të na thuhet thjesht se ka ndryshuar apo nuk ka ndryshuar. Procedurat e tenderimit bëhen shumë më herët dhe planifikohen paraprakisht. Nëse ligji përcakton se në rast se tejkalohet vlera e parashikuar, procedura duhet të anulohet, atëherë kjo duhet të respektohet. Nuk e di saktësisht se si duhet të procedohet ligjërisht në këto raste, por mendoj se këto çështje duhet të shqyrtohen seriozisht dhe nëse është e nevojshme, të përcillen te organet kompetente përkatëse, përfshirë edhe organet e prokurimit. Pra, këtu kemi disa çështje shumë interesante dhe të rëndësishme që duhet të analizohen në mënyrë të detajuar, veçanërisht sa i përket përbërjes së komisioneve, respektimit të rregulloreve, kërkesave të tenderit, vlerës së kontratave dhe procedurave të prokurimit. Kemi edhe një pjesë tjetër te B3 ku thuhet Pranimi i mallrave pa komision për mallra dhe furnizime do të thotë komuna ka pranuar diçka pa komision fare. As nuk e di sa është pranuar, as si është pranuar dhe as nëse mallrat janë adekuate apo jo. Dhe kur ti thua se duhet të formohet ky komision e të tjera, komuna më përpara është dashur të investojë në auditimin e brendshëm edhe ajo është një pikë ndër të tjera ku në raport thuhet për mosfunksionimin e duhur të Komitetit të Auditimit dhe dështimin në mbikëqyrjen e zbatimit të çështjeve të auditimit. Nuk janë gjëra procedurale asnjëra prej tyre nuk është çështje e vogël janë shkelje shumë të mëdha dhe duhet të trajtohen me seriozitet. Sikurse rritja e llogarive të arkëtueshme  problemi është se ti nuk e di sa kemi pranuar dhe sa prej tyre janë të evidentuara dhe të menaxhuara siç duhet. Këto janë çështje shumë serioze me të cilat komuna është dashur me u marrë shumë konkretisht e mos ti kthehemi 2.7 milionëshit që është çështje që e kemi diskutuar disa herë në këtë foltore.
z. Durim Halilaj: Sa herë që një organizatë buxhetore pranona Raportin nga Zyrës Kombëtare të Auditimit në ligj specifikohet  që çdo duhet ta krijon komisionin për implementimit të rekomandimeve Komuna e Gjakovës këtë praktikë e ka zbatuar çdo vit. Nëse ndalemi tek rekomandimet nga të gjeturat lidhen me inventarizimin dhe menaxhimin e-pasurisë, Komuna e Gjakovës ka kryer inventarizimin dhe ka raportuar pasurinë, ndërsa ndryshimet në rregullore kanë përcaktuar kërkesa të reja procedurale për pranimin e mallrave dhe stacioneve përfundimtare të investimeve kapitale. Ndërsa për llogaritë e arkëtueshme një pjesë e konsiderueshme e tyre lidhet me ndërmarrjet shoqërore të menaxhuara nga AKP-ja ku vlera e tyre është 6 milion euro. Po ashtu ndryshimet ligjore gjatë vitit 2025 kanë kufizuar kompetencat e komunave në procedurat e përmbarimit dhe arkëtimit të tatimit në pronë shumica e qytetarëve dhe tatimpaguesve i përmbushin rregullisht obligimet një pjesë e të gjeturave ndërlidhet me ndryshimet ligjore dhe kompetencat e nivelit qendror. Zyrtarët e prokurimit janë të certifikuar mund të verifikohet përmes dokumenteve zyrtare, Zyra e Prokurimit të Komunës së Gjakovës është vlerësuar si një nga zyrat më transparente në Kosovë ndërsa për rritjen e vlerës së kontratave është kërkuar edhe mendimi i KRPP-së, çmimet e tregut ndryshojnë gjatë vitit dhe se planifikimi i prokurimit bëhet në fillim të vitit, ndërsa procedurat kanë afate dhe kohëzgjatje të përcaktuara.
z. Flamur Fetahaj: Me të vërtetë kur del para foltores e kemi një përgjegjësi dhe duhet tregu realitetin ashtu siç është. Dëgjova më njëherë këtu që u tha po filloj nga fundi, jem këtu edhe e dimë që gjërat kur fillojnë nga fundi e dimë qysh shkojnë, këtë e ka dëshmuar edhe niveli Qendror që gjithmonë ka filluar nga fundi dhe kjo është gjendja në Kosovë ju e dini mirë që kontrata kolektive është e imponuar pa dëshirën e komunave pra kjo është vetëm obligim i imponuar kjo kontratë ka ndikuar te komunat po çka paska ndikuar tek ministritë, këqyrni sa ministri i kemi me opinion të kualifikuar. E sa i përket të tjerave gjithmonë janë organet që të mbajnë në monitorim. U tha nga Drejtori i Financave shumë mirë  dhe po ju lus të lexoni edhe njëherë Pasqyrat financiare vjetore të komunës së Gjakovës prezantojnë një pamje të drejtë dhe të vërtetë në të gjitha aspektet materiale në përputhje me standardet ndërkombëtare të kontabilitetit për sektorin publik. 
z. Ngadhnjim Dana: Nuk e kuptova idenë e fjalës së nënkryetarit të Komunës nuk e kuptoj që tashmë e kemi marrë bajrakun e të qenit i pari në Gjakovë dhe merresh me nivel qendror. Ardian Gjini ka  shkuar në nivel qendror ti po thua merru me institucion unë jam këshilltar komunal i Gjakovës dhe merrem me çështje të Gjakovës. Kur thua lexoni mirë të gjetura të theksume i bie theksim i çështjes. Pyetja ime është nëse ka pasur ndryshime ndërmjet muajit Shkurt dhe Shtator, duhet të sqarohet se në cilën fazë është bërë parashikimi fillestar, kur është përgatitur specifikacioni dhe për çfarë arsye kanë ndodhur ndryshimet. Nëse në shkurt ka qenë e pamundur të përgatitej parashikimi, atëherë ai është dashur të bëhej në momentin kur kanë ekzistuar kushtet dhe nevoja për publikimin e procedurës. E fundit që duhet të them është marrëveshja ose kontrata përkatëse ka rëndësi thelbësore për vazhdimin e procesit, nuk mund të konsiderohet si element pa rëndësi, pasi marrëveshja përbën bazën dhe kurorëzimin e procesit, dhe pa të nuk mund të vazhdohet në mënyrë të rregullt me hapat e tjerë.
z. Flamur Fetahaj: Unë e di që jeni mësuar disa me ushtrues detyre. Është e vërtetë që dy vjet e kemi pasur shtetin me UD. Unë jam nënkryetar i Komunës së Gjakovës Ardian Gjinin e keni kryetar të komunës dhe ka me qenë edhe tre vjet e gjysmë. Por prapë Aleanca ka me qenë në pushtet, përderisa ju është fiksuar juve UD po ju përsëris edhe një herë jam nënkryetar i Komunës, Ardian Gjini është Kryetar i Komunës edhe për tre vjet e gjysmë.

z. Durim Halilaj:  Po dua me u ndalem te dy të gjeturat prapë, ose nuk ke dashtë ti kuptosh ose je duke u munduar të krijojë një opinion që nuk është. Kur thashë procedural e thash pastër nuk thashë se nuk është bërë nami. Nëse Komuna e Gjakovës e ka buxhetuar, në subvencione te Zyra e Kryetarit, 300.000 euro për ta subvencionuar ndërmarrjen publike, dhe nëse Komuna e Gjakovës, përmes Drejtorisë së Shëndetësisë, e ka hapur thirrjen publike për subvencionimin e OJQ-ve, ato OJQ pasi të shqyrtohen nga komisioni për vlerat që kalojnë mbi 15.000 euro, siç përcakton rregullorja, kalojnë me të gjithë dokumentacionin, vjen në KPF miratohet, pastaj vjen në Kuvend dhe miratohet pastaj dërgohet në ministrinë e linjës dhe merr ligjshmërinë. Shkon në Ministrinë e Financave, ku verifikohet nëse ka mjete dhe merret ligjshmëria. Pastaj vjen në financa me planin narrativ dhe bëhet pagesa, të gjitha këto hapa kanë ndodhur. Në fund mbetet edhe një procedurë që është lidhja e marrëveshjes për mënyrën se si do të ekzekutohen mjetet. Planin narrativ ne e kemi konsideruar si marrëveshje, ndërsa vendimet përkatëse kanë qenë të gjitha të miratuara. Në asnjë rast nuk është kërkuar më parë kjo gjë tash është kërkuar dhe, siç thashë, kjo është prapë çështje procedurale. Tjetra që e diskutuam ka të bëjë me prokurimin, shikoni afatet çdo komunë besoj edhe niveli qendror deri më 31 Janar e ka obligative ta dërgojë planin e prokurimit, në atë kohë çmimit për furnizimin me pelet për shkollat ka qenë 160.000 euro kjo ka qenë vlera e tregut këtë vlerë u dashtë me e qitë në planin e prokurimit kjo është procedura e saktësisht qysh po e them unë në bazë të ligjit. Nëse një organizatë buxhetore nuk e planifikon dhe nuk e dërgon Planin Vjetor deri më 31 Janar në KRPP nuk i lejohet të hapë procedurën përkatëse. Çdo rekomandim i auditorit është i mirëseardhur dhe menjëherë marrim masa se si me veprua tutje.
z. Anton Shala: Unë e di saktësisht çka flas më vjen keq se drejtori nuk është këtu, por nëse kjo rrugë e ka planifikimin për dy vjet pra rruga tranzit, rruga kryesore në Gjakovë me pas planifikim dyvjeçar nuk donë koment kjo punë. Ne marrim thirrje, telefonata për çdo ditë çka është duke ndodhur në atë rrugë. Prej kryetarit kemi marrë përgjigje se në Korrik përfundon rruga por nuk ka përfunduar ende dhe nuk  përfundon pra ne flasim për gabime të skajshme. Na thuhet se është rehabilitim rruga, ku është projekti, a ka pasur debat publik, a ka pasur konsultë publike kush e ka bërë projekti. 

Kryesuesi: Zotëri Shala ju kisha lutur që të kthehemi në pikën e rendit të ditës kjo temë u diskutua n ë pikën paraprake dhe u shtjerua diskutimi për të .
z. Anton Shala: Pra më lejoni të them se drejtori i financave tha është raport i kualifikuar. Raport i kualifikuar është negativ do të thotë nuk kalon këto nuk po i themi ne, thotë raporti i auditimit kombëtar. Pra derisa kemi fol se kontratat kolektive po na i marrin mjetet financiare, më lejoni ta them vetëm një pasues çka thotë raporti i auditimit sipas qarkores buxhetore numër 2025/02, të lëshuar nga Ministria e Financave në pika tre kufijtë ku keni marrë sugjerim një vit më përpara ku thuhet se komuna thekson se kolonat rezervë duhet me i nda buxhet për shlyerjen e detyrimit kontingjente për mjetet dhe ndarjen e detyrimit që duhet të marrin brenda kufijve të ndarë në buxhete për komunat. Pra Komuna e Gjakovës ka marrë këtë vërejtje qe katër vite në çdo Raport të Auditorit për shkak se kontratat kolektive i tërheqin njëanshëm te investimet kapitale. Prekja e investimeve kapitale është prekja e kufijve buxhetor. Ju e dini drejtor nga ky fakt kur komuna katër vjet nuk i ndanë buxhetin shtesë që mos me i prekë investimet kapitale, duhet me i planifikuar këto mjete jo komuna jonë me pas ndëshkime prej shtetit. Komuna e Gjakovës humbë mbi 5 milionë eurove nga granti i performancës dhe përsëritja e të gjeturave ndër vite është shqetësuese për qytetarët dhe për menaxhimin e parasë publike. Janë 16 të gjeturat ku kryetarit të komunës në secilin pikë i thuhet të ndërmerr masa. Komiteti i auditimit nuk është themeluar, nuk ka funksionuar as vitin e kaluar ka mbajtur vetëm dy takime dhe nuk ka funksionuar më është vërtetë dëshpëruese se çfarë po ndodh nëpër vite, jo vetëm një vit por disa vite me radhë në komunën tonë.
z. Durim Halilaj: Unë jam  këtu me e thënë realitetin edhe faktet janë ato që po ju prezantoj këtu në çdo takim, ajo q u tha nga ju z. Shala nuk qëndron për shkak se në vitin 2025 Ministria e Financa kur i ka par komunat që kanë telashe me kontratën kolektive ka provuar në qarkore buxhetore me thënë buxhetoni në një kod të caktuar detyrimet kontingjente. Detyrimet kontingjente paguhen kur të merr vendim në një instancë tjetër se ato janë detyrime nëpër gjykata e din ti saktë sa lëndë ka me i shqyrtua gjykata e sa kanë me shkua te përmbaruesi. Prej se jam unë drejtor i drejtorisë për Buxhet dhe Financa e sa është e Ardian Gjini kryetar  i Komunës  nuk ka ndodhur me jep urdhesa te operatorët ekonomikë me shkua me i tërheq mjetet në thesar se planifikimi i mjeteve në baza vjetore duhet të shpenzohen në përputhje me planifikimin dhe se nuk është e arsyeshme të krijohet përshtypja se operatorëve u është mundësuar të tërheqin mjete pa bazë ligjore, secilin të gjetur kemi me e trajtua qysh e thotë ligji. 
znj. Nita Efendia Brovina: Gjithsecili prej nesh do të donim që komuna jonë të mos jetë e kualifikuar qoftë parti në pushtet ose opozitare. U përmend pak me pare pranimi i mallit po besoj që në komunën e Gjakovës asnjë mall nuk është pranuar pa qenë menaxher prezentë. Kështu që e kuptoj që je këtu në debat me komunën e Gjakovës, Nuk jemi perfekt por jemi më të mirët edhe duhet me e pranua. Jemi në qeverisje dhe po implementojmë planin tonë. 

z. Amir Mamusha: Pak më herët z. Dana ju drejtuar nënkryetarit që mos të merret me politika qendrore atëherë mos u merr as ti me financat e VV në qendër.
Kryesuesi: Meqenëse nuk ka diktime atëherë e shpalli të mbyll diskutimin për këtë pikë të rendit të ditës. 
4. Pika e katërt e rendi të ditës: Shqyrtimi i informatës së II-të Financiare të Komunës së Gjakovës për periudhën Janar–Qershor 2026.
Kryesuesi: Për këtë pikë të rendit të ditës e kemi Shqyrtimi i informatës së II-të Financiare të Komunës së Gjakovës për periudhën Janar–Qershor 2026, prezent e kemi Drejtorin e drejtorisë për Buxhet dhe Financa z. Durim Halilaj, të cilin e ftoj që ta merr fjalën.
z. Durim Halilaj: Duke u bazuar në ligjin për menaxhimin e financave publike dhe përgjegjësisë përkatësisht neni 46.1 dhe 46.2 për raportimet e përkohshme dhe vjetore. Drejtoria për buxhet dhe financa ka përgatitur informatën e dytë financiare Janar-Qershor të vitit fiskal 2026. Kjo informatë që e keni besoj edhe para jush, ka për qëllim të tregojë ecurinë e komunës së Gjakovës për këtë periudhë kohore, treguesin e të hyrave vetanake, shpenzuesmërinë dhe atë nëpër kategori ekonomike, të gjitha drejtoritë përkatëse se si i kanë shpenzuar mjetet, realizuar apo dhe pjesë të tjera të cilat po besoj janë të disponueshme për ju për secilën detaj të transparencës financiare. Buxheti fillestar i komunës së Gjakovës ka qenë 42.393.244€, gjatë kësaj periudhe kohore Janar-Qershor është rritur vlera e donacioneve apo kanë kaluar donacionet nga viti fiskal 2025 në 2026 në vlerë prej 109,069.74€ është bërë miratimi i bartjeve të të hyrave vetanake nga viti i kaluar në vitin aktual në vlerë prej 2,120,521.49€ dhe komuna e Gjakovës ka operuar me buxhet 44,622.835€. Drejtoritë përkatëse në fillim të vitit e bëjnë rrjedhën e parasë i kërkojmë mjetet në baza mujore se si kanë me i shpenzuar, por njëkohësisht edhe për procedurat tenderuese apo projekte të reja. Për gjashtë muaj Komunës së Gjakovës ju kanë alokuar mjete në vlerë prej  31.252.823€ ndërsa janë shpenzuar 23.467.393€ apo 75% e buxhetit të alokuara. Ku janë shpenzuar këto mjete janë kategoritë ekonomike siç janë paga dhe mëditje që planifikohen në bazë të stafit, në bazë të numrit të punësuarve në Komunën e Gjakovës. Planifikimi ka qenë 12,864.274€ janë shpenzuar 12.853.747€ apo 99% e mjeteve të alokuara. Tek kategoria mallrave dhe shërbime janë pranuar mjete në vlerë 4.621.882.77€ janë shpenzuar 2.846.285€ apo 61% e mjet të alokuara tek komunalit kemi pranuar mjete në vlerë prej 1,239.889.12€ janë shpenzuar 827,848.48€ apo 66% e mjete të alokuar. Tek kategoria e subvencioneve kemi pranuar mjete në vlerë prej 1,243.889.12€ janë shpenzuar 394.849.24€ 849€ apo 31% e mjete të alokuara. Vlen të ceket që shumica e drejtorive tani janë edhe në fazën përfundimtare të thirrjeve publike dhe në raportin e tretë apo edhe të katër kjo kategori shkon edhe tek shpenzueshmëria më shumë ashtu siç i kanë planifikuar drejtoritë përkatëse. Tek investimet kapitale kemi pranuar mjete në vlerë prej 11.285.037€ janë shpenzuar 6.664.662 €, apo 58% e mjeteve të alokuara. Po ashtu Komuna e Gjakovës gjatë kësaj periudhe kohore Janar-Qershor ka inkasuar edhe të hyra vetanake në bazë të planit që ka planifikuar të mbledhë 6.000.000€, ndërsa për gjashtëmujorin e parë kemi arritur në 3.422.185€ të hyra vetanake që Komuna e Gjakovës ka mbledhur gjatë kësaj periudhe kohore. Raportin e keni të detajuar të secilës drejtori, secilit sektor, dhe po besoj që është një ndër raportet që është përgatitur ashtu siç është gjendja e Komunës së Gjakovës. Duhet ta cekim që edhe në këtë gjashtëmujor kemi pasur tërheqje të njëhershme dhe në koordinim me Ministrinë e Financave i kemi rregulluar disa kode. Ndërsa duhet të shohim se si shkon edhe periudha e dytë e vitit fiskal 2026, për të shkuar tutje dhe për të vazhduar me implementime të tjera. Për çdo sqarim, për çdo kërkesë jam i gatshëm të jap shpjegime.

Kryesuesi: E hapi diskutimin për ketë pik të rendit të ditës. 

Kryesuesi: Meqenëse nuk ka diktime atëherë e Shpalli të mbyll paraprakisht këtë pikë.
5. Pika e pestë e rendi të ditës: Shqyrtimi i Propozim vendimit për mbështetje Financiare të  KFC “ Vëllaznimi”.

Kryesuesi: Për këtë pikë të rendit të ditës e kemi Shqyrtimi i Propozim vendimit për mbështetje Financiare të  KFC “ Vëllaznimi”, prezent e kemi Nënkryetarin e Komunës z. Flamur Fetahaj të cilin e ftojmë që ta merr fjalën.
z. Flamur Fetahaj: Kuvendi i Komunës së Gjakovës të miraton vendimin për mbështetje financiare të KFC Vëllazimi në Gjakovë, me qëllim të mbulimit të shpenzimeve të aktiviteteve të këtij klubi të rekomanduara nga Komisioni Vlerësues, sipas thirrjes publike për projekte dhe programe të OJQ-ve në fushën e sportit. Mjetet për mbështetje financiare për KFC Vëllaznimi të ndahen nga kategoria e subvencioneve të Drejtorisë për Kulturë, Rini dhe Sport, nga kodet buxhetore 632/85016/20, në vlerë prej 40.000 €. Obligohen organet e administratës për kryerjen e të gjitha procedurave, në harmoni me të gjitha aktet ligjore dhe nënligjore në fuqi për ekzekutimin e mjeteve financiare sipas pikës së dytë të këtij propozim-vendimi. Andaj, ju kërkoj që ta votoni këtë propozim-vendim.

Kryesuesi: E hapi diskutimin për këtë pikë të rendit të ditës. 
z. Mustafa Domi: Unë dua të ngris një shqetësim serioz për gjendjen e klubit futbollistik Vëllaznimi në komunën tonë. Gjakova ka qenë gjithmonë qytet i sportit dhe i traditës së jashtëzakonshme sportive, veçanërisht në futboll. Përkundër mbështetjes financiare të komunës për disa vite radhazi, klubi nuk ka arritur objektivat kryesore për rikthimin në elitën e futbollit Kosovar. Edhe pse objektivi nuk është arritur, drejtuesit dhe stafi teknik kanë vazhduar punën pa një analizë publike të përgjegjësisë. Që nga themelimi i klubit, Vëllaznimi ka qenë 9 herë kampion i Kosovës. Vitin e fundit ka qenë në vitin 1990, pra që nga ky vit e deri më tani kanë kaluar 36 vite që futbollistët e Gjakovës nuk kanë përjetuar trufe të kampionit. Është koha të ndryshojmë mënyrën e menaxhimit të klubit në komunën tonë. Vetëm me profesionalizëm përgjegjësi dhe transparencë mund ta rikthejmë Vëllaznimin aty ku e ka vendin, në majat e futbollit Kosovar. Futbolli dhe sporti në përgjithësi nuk duhet të financohen vetëm për të mbajtur klubet gjallë por për të sjellë rezultate për zhvillimin e të rinjve dhe për ta përfaqësuar siç duhet Gjakovën.

znj. Drita Buza: Para nesh kemi një propozim-vendim për mbështetjes financiare për Klubin Futbollistik Vëllaznimi në vlerë prej 40.000 euro.  Pyetja ime është kush ishte komisioni vlerësuese a janë të fushës së futbollit dhe çfarë kërkesa janë bërë nga komisioni. Nuk po flas shumë për aplikacionin, projektin dhe pjesëmarrjen e Klubit Futbollistik  Vëllaznimi në këtë proces. Sa e di unë, që nga viti 2017 çdo 12 muaj klubit i janë ndarë nga 40.000 euro, ndërsa për kategoritë tjera sportive ka pasur mbështetje shumë më të vogël. Për shembull, edhe hendbolli i Kosovës dhe ai i Gjakovës kanë pasur rezultate jashtëzakonisht të mira. Pa u ndalur shumë te përshkrimi që e kemi përpara, dua të them se klubi është themeluar në vitin 1927 dhe ka një histori shumë të gjatë. Formalisht në përshkrim flitet për aktivitete, vullnet, projekt, organizim dhe përgatitje të grupmoshave, për mua, ky nuk është një përshkrim i mjaftueshëm i projektit. Përshkrim i projektit sipas meje është shumë i shkurtër dhe i padetajuar, sidomos duke pasur parasysh historinë e gjatë të klubit, rëndësinë që ka pasur në zhvillimin e futbollit kosovar dhe faktin se ka përfaqësuar futbollin kosovar edhe në arenën ndërkombëtare. Për këtë arsye, mendoj se klubet sportive duhet ti menaxhoni dhe ti trajtoni pak më drejt dhe më mirë. E njëjta vlen edhe për pingpongun, notin dhe aktivitetet e tjera sportive. Prandaj, kërkoj që edhe në rastin e Klubit Futbollistik Vëllaznimi përshkrimi i projektit dhe arsyetimi për mbështetjen financiare të jenë më të detajuara, më të qarta dhe më të argumentuara.

z. Anton Shala: Klubi duhet të shkojë drejt privatizimit në mënyrë që të ketë mundësi të arrijë suksese më të mëdha. Nuk ka klub me suksese pa financa dhe pa një menaxhim të mirë financiar. Për këtë arsye duhet të ketë një vetëdijesim të përgjithshëm se klubin duhet ta ndihmojmë çoftë edhe Komuna përmes mënyrave të ndryshme anësore dhe indirekte sepse komuna nuk ka të drejtë të përzihet drejtpërdrejt në menaxhimin e klubit. Ne e përkrahim këtë mbështetje por mendojmë se duhet të përkrahen edhe klubet tjera sportive. Është e drejtë që të përkrahet klubi, por është po aq e rëndësishme që mbështetja të shpërndahet në mënyrë të drejtë edhe për sportet e tjera.

znj. Adelina Shehu Kola: Dola pak replikë për doktoreshën për shkak të komisionit. Komisioni ka qenë në nivel shumë të mirë sidomos Labinot Efendin, të cilin e njeh krejt Gjakova si një trajner të suksesshëm. Sa i përket përkrahjes së  Klubit Vëllaznimit mua më duket pak ajo që po ju jepet për shkak se ata gjithmonë na përfaqësojnë sidomos me ngjyrat kombëtare, mua më duket një vlerë shumë e vogël për aq sa meritojnë ata.

z. Durim Halilaj: Po besoj që është e nevojshme të ju shpjegohet pjesa e mjeteve për klubin futbollistik Vëllaznimi në vlerë 40.000 euro, nga ajo që kuptova u diskutua edhe për klubet tjera. Rregullorja e subvencioneve e cila bëhet përmes thirrjes publike parasheh që secili klub të aplikojë me planifikimin e vet se si do ti shpenzojë këto mjete. Ju garantoj që asnjë mjet nuk ju zvogëlohet klubeve të tjera këto janë mjete me bartje buxhetore të ndara nga Komuna e Gjakovës për KF Vëllaznimin. Dua ta shpjegoj se shumë lehtë kanë mundur të dalin me një plan që këto mjete ti përdorin për paga, por rregullorja e ndalon pjesën e subvencionimin me pagave, ndërsa ata kanë planifikuar si me i shpenzua këto mjete në mënyrë që edicioni i vitit 2026 të jetë sa më i suksesshëm, siç e kanë paraqitur edhe në planin narrativ. Pas marrjes së miratimit të kësaj Asambleje, unë dua që të vazhdoj në bazë të ligjit mjetet që i miraton Asambleja Komunale me vendim.

z. Freskim Radoniqi: Kur përmendet Vëllaznimi, më rreh zemra për se vetë kam qenë futbollist në këtë klub, këtë e di edhe trajneri Mustafa Domi, sidomos kur përmendet një prej figurave kryesore të orëve më të vështira ku kanë luajtur këta lojtarë është Labinot Efendia i cili ka qenë kryesues i këtij komisioni. Nuk besoj që Labinoti nuk di për futboll. Besoj se di më shumë se shumica prej nesh këtu. E dyta, kur kjo zonja doli këtu të flasë në foltore mendova që është duke e kontestuar në atë mënyrë që shuma të rritet e jo të zvogëlohet. Po harrojmë që e kemi tash 100-vjetorin e klubit dhe unë mendoj që kjo shumë ndoshta veç u deshtë me u dyfishua e jo me mbetur kaq. Edhe mos të harrojmë diçka që në qytetin e Gjakovës Vëllaznimi është mbi të gjithë dhe të gjithë janë nën Vëllaznimin dhe mendoj që të gjithë duhet ta përkrahin si pozita ashtu edhe opozita.

znj. Drita Buza: Unë i kuptoj parafolësit se ishte një diskutim subjektiv por unë po flas me fakte që 10 vjet nga 40.000 euro çdo 12 muaj ia jep Komuna Klubit Futbollistik Vëllaznimi. Dhe më trego ti se çfarë performance kanë dhënë këto 10 vitet e fundit që ne të ju rrisim koston. Prandaj unë nuk isha kundër por është përgjegjësi kur subvencionon dikë duhet të japin edhe rezultate.
z. Jusuf Osmani: Për një klub siç është Vëllaznimi, 40.000€ janë vetëm një ndihmë e vogël krahasuar me shpenzimet që ka klubi. Andaj ne si grup i Aleancës e përkrahim këtë propozim-vendim.

z. Artan Berisha: Unë sigurisht që do ta përkrahi mbështetjen për Klubin Futbollistik Vllaznimi, sepse Komuna e Gjakovës sa i përket futbollit në njëfarë forme për vite me radhë është përfaqësuar nga Klubi Futbollistik Vëllaznimi. Sigurisht që ne kërkojmë suksese edhe më të mëdha dhe shpresojmë shumë që të na bëjë krenarë në vitet e ardhshme. Kam një kërkesë që përveç KF Vëllaznimit përkrahje të kenë edhe klubet tjera futbollistike, e kemi Klubin Futbollistik Pashtriku në Rogovë të Hasit që për shkak se nuk ka pasur përkrahje financiare janë detyruar ti ndërpresin aktivitetet e tyre dhe sot Hasi është pa një klub futbollistik. Përveç kësaj kemi edhe komunitetin Egjiptianë United Boys jo vetëm në Gjakovë por është klubi i vetëm në Kosovë nga ky komunitet që nuk ka pasur përkrahje do të thotë përkrahja ka qenë minimale dhe për shkak të mungesës së përkrahjes ky klub sot është në heshtje. Gjithashtu në fut sall është klubi nga radhët e komunitetit Egjiptian “Fahri Vraniqi” ka qenë për vite me radhë në funksion tani edhe ky klub po ashtu është në heshtje. Çka dua të them është se në përgjithësi pa anashkaluar edhe klubet tjera, do të ishte mirë që Kuvendi Komunal të mendojë edhe për këto klube, në mënyrë që ato të jenë në funksion dhe talentet e tyre të kenë mundësi edhe të përfaqësojnë Kosovën.

z. Ngadhnjim Dana: Po ja nis prej fillimit te kjo pikë për mbështetje financiare të Vëllaznimit si dhe tek pika tjetër që është për handikos sigurisht që të dyja i mbështesim dhe jemi pro, por  diskutimi aq sa po kuptoj unë është se si mund ta koordinojmë këtë çështje në mënyrë që Vëllaznimi të jetë sa më i suksesshëm dhe të na përfaqësojë në elitat e sportit të Kosovës. Përveç përkrahjes ju bëj thirrje edhe ekipeve tjera të volejbollit të cilët kanë pasur shumë vështirësi, të hendbollit dhe të sporteve të tjera që në këto thirrje të drejtorive përkatëse të komunës apo edhe të nivelit qendror të aplikojnë dhe të shpresojnë që të jenë përfituese sa më shumë të gjitha klubet.

z. Edon Zeneli: Partia Demokratike e përkrah iniciativën për subvencionimin e Klubit Futbollistik Vëllaznimi, klubit i urojmë suksese dhe si PDK  jemi në koordinim të plotë që ta mbështesim këtë subvencionim për Vëllaznimin.

Kryesuesi: Meqenëse nuk ka diskutime të tjera e Qes në Votim miratimin e vendimit për mbështetje Financiare të  KFC “ Vëllaznimi” sipas propozim vendimi të kryetarit të komunës.
Kush Është: Për, Kundër, Abstenim.
Nga anëtarë e pranishëm u votua kështu 30 Pro, 0 Kundër, dhe 1 Abstenim, pas votimit të bërë u miratua Ky: 
V E N D I M

1. Aprovohet Propozim-Vendimi i Kryetarit të Komunës  për mbështetje Financiare  në vlerë prej 40,000 €  për Klubin e  Futbollit KFC  “Vëllaznimi” nga Gjakova.

2. Mjetet financiare të cekura në pikën 1 të këtij vendimi të rekomanduara nga komisioni vlerësues sipas thirrjes publike për Projektet/programe të OJQ-ve në fushën e Sportit në Komunën e Gjakovës, do të shfrytëzohen për mbulimin e shpenzimeve të aktiviteteve të këtij Klubi. 

3. Shuma e mjeteve financiare sipas pikës 1 të këtij vendimi do të ndahen nga Kategoria e Subvencioneve të Drejtorisë për Kulturë, Rini dhe Sport të Komunës së Gjakovës nga Kodi Buxhetor21/632/85016/200/00000/0820  në vlerë prej 40,000€. 
4. Obligohen Organet e Administratës Komunale për kryerjen e të gjitha procedurave në harmoni me të gjitha aktet Ligjore dhe nënligjore në fuqi, për ekzekutimin e mjeteve Financiare sipas pikës 1 të këtij vendimi.

5. Ky vendim hyn në fuqi 15 ditë pas regjistrimit në zyrën e protokollit në Ministrinë e Administrimit të Pushtetit Lokal si dhe 7 ditë pas publikimit në faqen zyrtare të Komunës.

6.Pika  e gjashtë e rendi të ditës: Propozim Vendim për mbështetje financiare të Shoqatës “Handikos Gjakova”.
Kryesuesi: Për këtë pikë të rendit të ditës e kemi Propozim Vendim për mbështetje financiare të Shoqatës “Handikos Gjakova”, materialin po ashtu ju kemi dërguar me kopje elektronike dhe është i shpërndarë. Ndërsa për këtë pikë prezantimin do ta bën nënkryetari z. Flamur Fetarit të cilit i jap fjalën.
z. Flamur Fetahaj: Kuvendi i Komunës së Gjakovës të miratojë vendimin për mbështetje financiare të Shoqatës “Handikos Gjakova”, sipas rekomandimeve të Komisionit Vlerësues, bazuar në thirrjen publike për projekte dhe programe të OJQ-ve në fushën e shëndetësisë dhe mirëqenies sociale. Mjetet për mbështetje financiare për Shoqatën “Handikos Gjakova” të ndahen nga kategoria e subvencioneve të Drejtorisë për Shëndetësi dhe Mirëqenie Sociale, nga kodi buxhetor 21/632/73950/202/00000/0721, në vlerë prej 25.000 euro. Obligohen organet e administratës për kryerjen e të gjitha procedurave, në harmoni me të gjitha aktet ligjore dhe nënligjore në fuqi, për ekzekutimin e mjeteve financiare sipas pikës së dytë të këtij propozim-vendimi. Andaj kërkoj që ta votoni këtë propozim vendim.
Kryesuesi: E hapi diskutimin për këtë pik të rendit të ditës. 
znj. Violeta Frrokaj: Ne si subjekt opozitar e përkrahim vendimin për mbështetjen financiare të Shoqatës “Handikos Gjakova”. Pyetja jonë është se a do të përkrahen edhe dy shoqatat tjera të verbërve në Gjakovë, a ka ndonjë planifikim të caktuar.

z. Lulzim Goqi: Lidhur me pyetjen që u parashtrua po ju sqaroj që thirrja publike për mbështetjen e organizatave joqeveritare të cilat ofrojnë projekte në mbështetje të politikave sociale dhe shëndetësore, ka qenë e hapur për të gjitha këto organizata të cilat shtrijnë veprimtarinë e tyre në Komunën e Gjakovës. Faktikisht nga të gjitha organizatat katër kanë qenë ato të cilat kanë aplikuar, rrjedhimisht një është eliminuar për faktin që ka përfituar edhe nga një drejtori tjetër, ndërsa të gjithë aplikuesit e tjerë kanë përfituar. Sa i përket mbështetjes së mëtejshme thirrja ka qenë publike. Nuk e di pse nuk kanë aplikuar ato organizata joqeveritare të cilat i përmendët këtu por, sidoqoftë sigurisht që jemi në krah të tyre kurdo që kanë nevojë dhe në çfarëdo forme që mund ti mbështesim.

Kryesuesi: Meqenëse nuk ka diskutime të tjera e Qes në Votim miratimin e vendimit për mbështetje financiare të Shoqatës “Handikos Gjakova sipas propozim vendimi të kryetarit të komunës.

Kush Është: Për, Kundër, Abstenim.
Nga anëtarë e pranishëm u votua unanimisht Pro, pas votimit të bërë u miratua Ky;
V E N D I M

Për

 mbështetje financiare të shoqatës “Handikos Gjakova”

1. Miratohet mbështetja financiare e Shoqatës “Handikos Gjakova” sipas rekomandimit të Komisionit Vlerësues bazuar në Thirrjen Publike për Projekte dhe Programe të OJQ-ve në fushën e Shëndetësisë dhe Mirëqenies Sociale për mbështetje financiare në vlerë prej 25.000€ me qëllim të përkrahjes për realizimin e shërbimeve për personat me aftësi të kufizuara që ofrohen nga “Handikos Gjakova”. 

2. Mjetet financiare për Shoqatën “Handikos Gjakova” ndahen nga Kategoria e Subvencioneve Komunale të Drejtorisë për Shëndetësi dhe Mirëqenie Sociale nga Kodi buxhetor: 21/632/73950//200/00000/0721, në vlerë  prej 25,000€. 

3. Obligohen organet e Administratës Komunale për kryerjen e të gjitha procedurave në harmoni me të gjitha aktet ligjore në fuqi, për ekzekutimin  e mjeteve financiare sipas pikës 1 dhe 2  të këtij vendimi.

4. Ky vendim hyn në fuqi 15 ditë pas regjistrimit në zyrën e protokollit në Ministrinë e Administrimit të Pushtetit Lokal si dhe 7 ditë pas publikimit në faqen zyrtare të  Komunë.
7. Pika e shtatë e rendit të ditës: Raporti vjetor  i N.P.L  KRM  “Çabrati” SH.A. Gjakovë për vitin 2025.  

Kryesuesi: Për këtë pikë të rendit të ditës e kemi Raporti vjetor  i N.P.L  KRM  “Çabrati” SH.A. Gjakovë për vitin 2025, ka qenë një lëshim teknik në ftesë ku në vend të vitit 2025 ka qenë gabimisht e shënuar 2024 ndërsa në dokumentacione është në rregull prezent e kemi Kryesuesin e Komisionit Komunal të aksionareve drejtorin  z. Durim Halilaj të cilin e ftojmë që ta merr fjalën .

z. Durim Halilaj: Kjo pikë ka hyrë në rend dite në KPF me kërkesë të anëtarëve të KPF-së të cilët kanë kërkuar që të shohim gjendjen financiare të ndërmarrjes publike KRM “Çabrati”. Para jush jam si një ndër të deleguarit e aksionarëve dhe për ta përfaqësuar Kuvendin Komunal tek delegatët e vet në KRM “Çabrati”, bashkë me Nitën dhe Bashkimin. Në këtë raport vjetor i keni të përshkruar në detaje se çfarë ka ndodhur në ndërmarrjen publike gjatë vitit fiskal 2025, si ka operuar me të hyrat, me faturimin, po ashtu edhe shpenzimet dhe planin e prokurimit, keni edhe pasqyrat financiare të audituara, siç janë pasqyra e të ardhurave, ekuitetit, rrjedhës së parasë dhe bilanci i gjendjes. Nëse i analizojmë të gjitha raportet, ndërmarrja publike KRM “Çabrati” është duke kryer një punë jashtëzakonisht të mirë. Komuna e Gjakovës është një ndër qytetet më të pastra në Kosovë. Ndërsa, nëse e shohim vitin fiskal 2025 dhe mënyrën se si ka operua me fitim qoftë edhe minimal. Në të kaluarën ka operuar me rezultat negativ por ka arritur të shkojë tutje dhe ti rrisë kapacitetet e veta me flotën e makinerive në të cilën e ka ndihmuar edhe Komuna në një pjesë, qoftë edhe me zgjerimin e shërbimeve që i kryen në Komunën e Gjakovës. Po ashtu më lejoni të ju shpjegoj se një ndër sukseset e KRM “Çabrati” ka qenë edhe largimi i shumë deponive ilegale të mbeturinave, njëra ndër to është stacioni transfer ku tani nuk ka asnjë mbeturinë, ndërsa në të kaluarën kemi pasur edhe telashet me djegiet e mbeturinave. Lutja ime për ju është që të na jepni sugjerime, vërejtje dhe propozime, në mënyrë që kur të shkojmë si të deleguar në KRM “Çabrati” të jemi zëri juaj dhe të kontribuojmë që ndërmarrja publike të ecë përpara. Edhe një herë më duhet ti falënderoj të gjithë menaxhmentin e KRM “Çabrati” punëtorët e jashtëzakonshëm të cilët e mbajnë një qytet të pastër dhe të ju uroj që të vazhdojnë tutje me punën e tyre edhe gjatë vitit fiskal 2026.

Kryesuesi: E hapi diskutimin për këtë pik të rendit të ditës.
z. Ngadhnjim Dana: Tash po e merr edhe një epitet faktikisht sinonim të ri krejt aty ku është i përfshirë z. Halilaj krejt raportet janë të kualifikuara. Sa i përket raportit të auditorit janë disa të gjetura duke filluar prej pjesës të cilën ndërmarrjet e kanë. Sa i përket raportit të auditorit janë disa të gjetura që kanë të bëjnë me pjesën e pasurive që shumica e ndërmarrjet nuk i njohin pasuritë e veta totale. Kjo është shqetësuese sepse unë nuk pashë ndonjë plan që kjo çështje të rregullohet në një afat të shkurtër apo të mesëm kohor, por kjo duhet të bëhet dhe duhet të jetë ndër pikat e para. Po ashtu edhe makineritë duhet të rregullohen dhe të përcaktohet se cilat janë funksionale, cilat duhet të dalin jashtë përdorimit të gjitha këto kanë të bëjnë, sigurisht edhe me aksionarët edhe me ju por edhe me menaxhmentin. Një ndër pikat kryesore e cila është tashmë shqetësuese është numri i madh i të punësuarve në këtë ndërmarrje nuk po flas për të punësuarit që janë në terren, të cilët bëjnë një punë të mrekullueshme, por për pjesën e administratës. Nuk mundem tash që të vlerësoj se sa është numri i tepërt, por administrata është tepër e stërngarkuar. Unë mendoj se edhe ju si aksionarë duhet të dilni me një raport apo me një këshillë se si kjo të menaxhohet në të ardhmen, në kuptimin që të mos jemi ne pozicione që të shkojnë njerëzit në punë dhe nuk kanë çfarë të bëjnë. Kjo përshtypje tashmë ekziston dihet, dhe është e faktuar në dokumentet që janë sjellë 

z. Durim Halilaj: Pikërisht për këtë edhe e nisa debatin, jam i gatshëm e kam edhe obligim ligjor që ti marr kërkesat tuaja dhe të diskutojmë se si e shihni një ndërmarrje publike të shkojë tutje. Por dua ti shpjegoj edhe disa gjëra të mira që kanë ndodhur gjatë kësaj periudhe kohore. Edhe në mandatin e kaluar kam qenë i deleguar aksionar në KRM „Çabrati“. Edhe në mandatin e kaluar kanë qenë 164 punëtorë në ndërmarrjen publike. Tani ndërmarrja është zgjeruar duke kryer shërbime edhe në zonat rurale, në mënyrë që fshatrat tona të jenë më të pastra. Normalisht, kjo ndikon edhe në numrin e të punësuarve. Sa i përket raportit të auditorit, kur kam ardhur si aksionar në KRM „Çabrati“, kam kërkuar që ndërmarrjet publike ta kenë obligative të kenë raporte të rregullta të auditorit. E kam analizuar çdo raport të auditorit në ndërmarrjen publike raporti e cilëson të kualifikuar për shkak të inkasimit të borxheve të vjetra. Rekomandimi i tyre ka qenë që ju, si aksionarë, të vendosni një vijë ndarëse për të shkuar te kjo zgjidhje, do të duhej të faleshin borxhet. Unë nuk jam ithtar i faljes së borxheve. Ndërsa menaxhmenti i KRM “Çabrati“ ka vazhduar tu i pasqyrojë ato ashtu siç janë në pasqyrat financiare. Nëse e shihni diferencën që po krijohet, duhet ta llogarisni se KRM „Çabrati“ edhe inkason borxhe të vjetra. Në këtë legjislaturë edhe si i deleguar aksionar do të marrim ndonjë vendim lidhur me pasurinë, makineritë dhe borxhet e këqija. Si aksionarë do të kërkojmë që të hapet një thirrje publike dhe të angazhohet një auditor i jashtëm, për ta bëjë regjistrimin dhe evidentimin e plotë të gjendjes financiare dhe pasurisë së ndërmarrjes. Por më lejoni t’ju shpjegoj që Sot KRM „Çabrati“ ka pasuri në vlerë prej 5.7 milionë euro asete të veta. Ndërsa në një periudhë të caktuar ka pasur vetëm rreth 1 milion euro të evidentuara në dokumentacion kjo është gjendja reale. 
Kryesuesi: Meqenëse nuk ka diktime të tjera e shpalli të mbyllur diskutimin për këtë pikë.
8. Pika e tetë e rendit të ditës: Shqyrtimi i Propozim vendimit për miratimin e Tarifave për Grumbullimin e mbeturinave në Komunën  e Gjakovës. 

Kryesuesi: Për këtë pikë të rendit të ditës e kemi Shqyrtimi i Propozim vendimit për miratimin e Tarifave për Grumbullimin e mbeturinave në Komunën  e Gjakovës, edhe  prezent e kemi Kryesuesin e Komisionit Komunal të aksionareve drejtorin  z. Durim Halilaj të cilin e që ta merr fjalën.

z. Durim Halilaj: Dua të jap edhe dy-tri sqarime shtesë dhe njëkohësisht  të ju përgjigjem pyetjeve që mund të keni lidhur me propozim-vendimin për tarifat e reja të Ndërmarrjes Publike „KRM Çabrati“ i cili i është drejtuar Kryetarit të Komisionit të Aksionarëve për ta sjellë në diskutim në Asamblenë Komunale. Arsyeja pse kjo pikë ka ardhur për shqyrtim është si vijon e para e keni parë raportin përmbledhës të vitit 2025 ndërmarrja ka operuar në mënyrë likuide me një fitim sado të vogël. Aksionari, Komuna e Gjakovës, nuk ka kërkuar që ndërmarrja të marrë dividendë, por që mjetet të përdoren për zhvillimin dhe zgjerimin e saj. Mirëpo gjatë vitit 2026 si rezultat i disa vendimeve është e vështirësuar gjendjen financiare nëse operon me të njëjtat tarifat. Pse e them këtë po i referohem dy-tri vendimeve. E para është paga minimale që në çdo institucion publik apo privat duhet të jetë 500 euro. Ky vendim ka ndikim financiar edhe në ndërmarrjen tonë, i cili është diku rreth 87.000–88.000 euro në vit si kosto shtesë. E dyta është KMDK-ja Kompania për Menaxhimin e Deponive në Kosovë në bazë vjetore rritet vlera prej 1 euro. Tarifat e fundit të ndërmarrjes, të cilat janë miratuar në Asamblenë Komunale, janë përcaktuar në vitin 2023. Sot jemi në vitin 2026 dhe vetëm si rezultat i vendimeve që janë marrë të cilat besoj se i keni në materiale, përfshirë edhe materialet e Ministrisë së Mjedisit, ndërmarrja ka kosto shtesë që në baza vjetore, ndërmarrja dërgon rreth 25–27 tonë mbeturina në deponitë e Landovicës dhe Mirashit. Kjo ka ndikuar drejtpërdrejt në rritjen e kostos së operimit. Në të kaluarën kemi pasur marrëveshje vetëm me stacionin dhe deponinë në Landovicë tani, nga KMDK-ja, na është kërkuar që një pjesë të mbeturinave të Komunës së Gjakovës, përkatësisht nga KRM „Çabrati“, ta dërgojmë edhe në Mirash. Kjo paraqet një kosto shtesë, duke pasur parasysh distancën prej rreth 90 kilometrash. Për këtë arsye kemi ardhur në pikën që duhet ti shqyrtojmë tarifat aktuale të ndërmarrjes. Tarifa aktuale ka qenë 6.80 euro, ndërsa me propozimin e ri parashihet të jetë 8.50 euro kjo nënkupton një rritje prej 20 euro në faturën vjetore të çdo tatimpaguesi. Pra, arsyeja pse kjo pikë është sjellë për shqyrtim janë pikërisht këto vendime dhe këto kosto shtesë që po i ngarkohen ndërmarrjes publike. Ju ftoj që ta votoni këtë propozim. Nëse keni sugjerime, ide apo propozime tjera  për ti diskutuar përsëri jam i gatshëm ti dëgjoj. Por ju lutem, shikoni vendimin e Qeverisë për pagën minimale, shikoni vendimin e Ministrisë së Mjedisit për tarifat e menaxhimit të mbeturinave dhe po ashtu shikoni koston aktuale të derivateve të naftës dhe krahasojeni atë me koston që ka qenë në vitin 2024 dhe në vitin 2025. Të gjitha këto janë kosto reale që ndikojnë drejtpërdrejt në funksionimin dhe qëndrueshmërinë financiare të ndërmarrjes. Prandaj konsideroj se propozimi për tarifat e reja duhet të shqyrtohet duke pasur parasysh gjendjen reale financiare të ndërmarrjes dhe nevojën që ajo të vazhdojë të funksionojë në mënyrë të qëndrueshme, pa kërkuar dividendë nga aksionari dhe duke krijuar mundësi për zhvillimin dhe zgjerimin e saj. 

Kryesuesi: E hapi diskutimin për këtë pikë të rendit të ditës.
z. Kreshnik Alijaj: Drejtor pyetja ime është lidhur me auditimin, po shihet që ka një shumë goxha të madhe të llogarive të arkëtueshme rreth 118.000 mijë euro me intereson të di a i keni shtjerr krejt mundësitë që i keni pas për me i mbledhë këto borxhe dhe ndoshta nuk kishim ardhur deri te kjo situatë pra te ky vendim për rritjen e tarifave. Çfarë keni bërë ju në këtë drejtim dhe a ekziston një analizë konkrete që e arsyeton vendimin për rritjen e tarifave. Gjithashtu çfarë planifikoni të bëni me këto mjete.
z. Durim Halilaj: Në raportin e auditorit ceket që kemi një shumë të madhe të borxheve kjo vlerë por ne e dimë që përveç Ligjit të Tatimit në Pronë, falja dhe parashkrimi ndodhin për tre vjet në ligjet tjera të procedurës administrative. Këtë e thotë edhe auditori që bëhet një premje se edhe nëse i çojmë në përmbarim një pjesë të borxheve të vjetra janë të mëdha ne kemi me i humb në gjykatë. Për këtë arsye menaxhmenti duhet me i provua krejt mundësitë në baza ligjore për me mbledhë sa më shumë prej këtyre borxheve. Tek analiza e rritjes veç këto kosto që i përmenda më parë shkojnë në 210.000 euro nëse e bëjmë diferencën e rritjes prej 1.7 €, qaty dalim me një rritje prej 250.000 €. Diferenca që mundet me dalë si profit i ndërmarrjes ka me shkua në komplet makineri të reja për pastrim. Edhe një informatë tjetër që lidhet me këtë temë çdo komunë është në fazën ndoshta e implementimit të tarifave të reja. Komuna e Gjakovës nuk i ka deponitë e mbeturinave të veta qysh e ka Peja, Mitrovica apo një pjesë tjetër ne e kemi Landovicën dhe Mirashin të cilat duhet ti dërgojmë. Qëllimi i menaxhmentit dhe aksionarëve po besoj edhe i juaji është që të mos kemi deponi ilegale në komunën apo mbeturina në stacionin transfer po ti bartim direkt në deponi për mos me na ndodh ndonjë avari tjetër qysh ka ndodhur në të kaluarën me u kallë mbeturinat. Ndërsa për borxhet e këqija duhet me u marrë seriozisht aksionarët me pa sa mundem me arritë inkasimin dhe sa duhet me shkuar në përmbarim.
z. Ngadhnjim Dana: Nëse i shikojmë në total nuk është shumë e madhe në krahasim me shërbimet që i bën Çabrati. Shqetësimi im është tek aksionarë po ashtu edhe bord i ndërmarrjes në asnjërin prej tre dokumenteve nuk e pashë që është marrë ndonjë veprim për ta parë se menaxhmenti a është duke e bërë punën e duhur. Hapi i parë është që aksionarët, bashkë me bordin dhe ndërmarrjen, me marrë hapa për ta mbuluar një humbje të caktuar, duhet me pa së pari ku janë të metat e ndërmarrjes që a mundemi me i gjeneru këto të hyra diku tjetër se kjo kosto shkon direkt te qytetari. Unë mendoj që në bazë të këtyre tre raporteve pra të raportit të ndërmarrjes, auditorit por edhe të kësaj kërkese që është këtu për ngritje të tarifave ka hapësirë të mjaftueshme për me gjeneru të hyra të mjaftueshme për me e mbulua këtë boshllëk që po e thoni. Ndërmarrja ka kontrata me komunën dhe drejtoritë komunale, por ka edhe kontrata tjera, siç është kontrata me Spitalin e Gjakovës pra ka mundësi dhe mekanizma të ndryshëm për me gjeneru të hyra shtesë jo për ta mbuluar boshllëkun, por edhe për me dalë me fitim të pastër. Edhe njëherë pajtohem nuk është shumë e madhe po nëse vazhdojmë kështu dhe shkojmë te lista e punëtorëve, gjysma më tepër janë punëtorë fizikë të cilëve edhe pa vendimin e Kryeministrit për pagën minimale është dashur me i pas pagat më dinjitoze për punën që bëjnë. Ideja nuk është me fajësua ndonjë drejtor apo zyrtar konkret po me i kërkua menaxhmentit mundësi tjera për me e përmirësua gjendjen se ndërmarrja ka mjaftueshëm kapacitete për me gjeneru më shumë të hyra dhe me qenë profitabile deri tek dividenda me e marrë një ide të caktuar. Pyetja ime e fundit është a janë pagat neto apo bruto se nuk është e specifikuar.

z. Durim Halilaj: E kuptoj që është vështirë me marrë vendime kur kemi raste sikur është pjesa e vendimit për rritjen e faturimit, po nëse e shohim raportin e përmbledhjes së KRM Çabratit e shihni se veç të inkasuar në secilën pjesë të të hyrave është 98% nuk ka mbetë për mos pune në inkasim të hyrat që i faturon. Ndërsa pjesën tjetër që jemi duke e diskutuar që raporti i auditorit thotë për llogaritë e arkëtueshme e shpjegova më herët që munden me qenë obligime të vjetra të cilat duhet të paraqitë në pasqyrat financiare deri në një vendim të aksionarëve apo të komunës. Kontratat me KRM Çabrati Komunën e Gjakovës i ka dy tash ka nënshkruar kontratë edhe me Spitalin dhe është bërë publike. Krejt ato mjete të fituara shkojnë në makineri, kujtoni KRM Çabrati në vitin 2022, ka ndryshim pasi që ka mbi gjashtë kamionë të blerë. Po ashtu te punëtorët nuk ka rritje 164 punëtor në administratë janë 30 që i menaxhojnë kontrata tash që i kanë me komunën dhe me spitalin ndërsa punëtorë të terrenit janë 150. Kështu që besoj që u shterren të gjitha diskutimet dhe kisha kërkuar me mirëkuptim me shku tutje dhe të vendosim për tarifa të reja.
z. Musatafa Domi: Unë personalisht kërkoj nga Komisioni i Bordi që ta shqyrtojnë këtë çështje nuk është në rregull kjo rritja nga 6.5 në 8.5 euro, Shtrohet pyetja nëse një shtëpi ka gjashtë anëtarë dhe një shtëpi tjetër është një ose dy pensioner që kanë pagë 150 euro qysh është e drejtë që pensioneri me 150 euro me pagur 8.5 euro kërkoj nga Komisioni nëse është e mundur që ta shqyrtojë dhe ta trajtojë më mirë këtë çështje në mënyrë që tarifa të jetë më e drejtë dhe më e përshtatshme për kategoritë e ndryshme të qytetarëve.

znj. Adelina Shehu Kola: Atëherë ka kritika të mëdha për rritjen e faturave në 8.5euro, asnjë nuk del me fol për çmimin e energjisë, që neve na vjen faktuar gjatë verës edhe nga 100 euro kështu që nuk me duket e drejtë për një çmim shumë të ulet të diskutojmë kaq gjatë në krahasim me faturat e rrymës.
z. Hysni Muhadri: Sa i përket pjesës së çmimit mendoj se si shërbim nuk është shumë i lartë, mirëpo më intereson të di ndërmarrja Çabrati, shërbimet që i kryen ndërmarrja nuk janë vetëm mbledhja e mbeturinave është mirëmbajtja, pastrimi i varrezave dhe shumë shërbime tjera këto shërbimet a i kryen njëjtë në gjithë territorin e Komunës së Gjakovës apo veç në një pjesë.
z. Durim Halilaj: Ndërmarrja i kryen shërbimet në tërë territorin e Komunës së Gjakovës jo vetëm në qytet përveç mbledhjes së mbeturinave, kryen edhe mirëmbajtjen e rrugëve, ndriçimin publik dhe mirëmbajtjen e varrezave.
Kryesuesi: Meqenëse nuk ka diskutime të tjera e Qes në Votim  miratimin e vendimit për miratimin e Tarifave për Grumbullimin e mbeturinave në Komunën e Gjakovës, sipas propozim vendimit të Kryetarit të Komunës. Kush Është: Për, Kundër, Abstenim.
Nga anëtarë e pranishëm u votua kështu 20 Pro, 6 Kundër, dhe 3 Abstenim, pas votimit të bërë u miratua Ky: 
V E N D I M 

1. Miratohen tarifat e reja të shërbimit për grumbullimin e mbeturinave në Komunën e  Gjakovës, si vijon: 

- Tarifat në Amvisëri:
1.1.Tarifat e amvisërisë 8.50€ 1/7( një herë në javë).

1.2. Tarifat e amvisërisë jo rezidentë 25.00€ vjetore. 

     - Tarifat për kategorinë e bizneseve dhe institucioneve:
1.3. Kategoria I-6.00€

1.4. Kategoria II-7.44€

1.5. Kategoria III-8.40€

1.6. Kategoria IV-9.60€

1.7. Kategoria V-14.40€
                  - Tarifat për Kategorinë me Kontejneri:

           1.8. Zbrazja për një kontejner 1.1m3 -14.64€

           1.9. Zbrazja për një kontejner 7.1m3 -55.44€

           1.10. Zbrazja për një kontejner 120 L -1.80€

           1.11. Zbrazja për një kontejner 240 L -3.00€

           1.12. Zbrazja për një kontejner të mbetjeve shtazore 1.1.m3 -30.00€.
2. Përjashtim nga  rritja e Tarifës së Shërbimit për Grumbullimin e  Mbeturinave  në Amvisëri si në pikën  1 të këtij vendimi  bëhet  për Shfrytëzuesit e Asistencës Sociale . 

3. Me hyrjen në fuqi të këtij vendimi fillon aplikimi i tarifave të reja për grumbullimin e mbeturinave në Komunën e Gjakovës dhe shfuqizohet Vendimi 01nr.011/01-18668/2020 i datës 25.08.2020 dhe vendimi 01nr.011/01-22934/2023 i datës 23.11.2023.

4. Ky vendim hyn në fuqi 30 ditë pas regjistrimit në zyrën e protokollit në Ministrinë e Administrimit të Pushtetit Lokal si dhe 7 ditë pas publikimit në ueb  faqen e Komunës.

9. Pika e nëntë e rendit të ditës: Informatë mbi përfundimin e vitit shkollor 2025-2026 në Komunën e Gjakovës.
Kryesuesi: Për këtë pikë të rendit të ditës e kemi Informatë mbi përfundimin e vitit shkollor 2025-2026 në Komunën e Gjakovës, prezent  e kemi drejtorin e Drejtorisë për Arsim z. Hysen Brahimaj  të cilin e që ta merr fjalën.
z. Hysen Brahimaj: Viti shkollor 2025–2026 u përmbyll me realizimin e suksesshëm të procesit mësimor në të gjitha institucionet arsimore të komunës, duke u fokusuar në përmirësimin e cilësisë, rritjen e sigurisë në shkolla dhe krijimin e kushteve më të mira për zhvillimin e personelit mësimor. Cilësia në arsim zhvillimi i vazhdueshëm profesional i mësimdhënësve, përfshirë edhe trajnimet, monitorimi i procesit mësimor dhe mbështetja e shkollave nga Drejtoria e Arsimit kanë qenë në fokus. Po ashtu, është punuar në përmirësimin dhe ngritjen e cilësisë së mësimdhënies, si dhe në bashkëpunimin e vazhdueshëm me MASHT-in dhe partnerët në zbatimin për reformës në arsim. Vijueshmëria e nxënësve është monitoruar në mënyrë të vazhdueshme është bërë bashkëpunim i ngushtë me prindërit dhe drejtorët e shkollave për të parandaluar mungesat e shumta që kanë qenë të pranishme nëpër shkolla. Vijueshmëria do të mbetet prioritet i Drejtorisë së Arsimit. Garat e nxënësve
është bërë organizimi i garave komunale dhe pjesëmarrja në gara rajonale, promovimi i nxënësve të talentuar, vlerësimi i arritjeve dhe motivimi i nxënësve për rezultate edhe më të mira. Aktivitetet sportive janë organizuar gara sportive ndërshkollore me përfshirjen e një numri të madh të nxënësve në aktivitete sportive dhe rekreative, qëllimi ka qenë promovimi i një jete të shëndetshme dhe të punës ekipore përmes sportit. Është përmbyllur edhe Testi Kombëtar dhe Testi i Arritshmërisë që të dyja janë realizuar duke i përmbushur të gjitha kriteret e përcaktuara nga MASHT-i, një prej të arriturave kryesore është se nuk kemi pasur asnjë ankesë për ndonjë parregullsi sado të vogël në të gjitha dhomat ku është mbajtur testi. Disiplina dhe siguria e nxënësve janë marrë të gjitha masat për forcimin e disiplinës nëpër shkolla, është zhvilluar bashkëpunim me Policinë dhe institucionet përkatëse për sigurinë e ambienteve shkollore. Po ashtu janë zbatuar masa parandaluese për mbrojtjen e nxënësve dhe krijimin e një mjedisi të sigurt. Si përfundim Drejtoria Komunale e Arsimit vlerëson se viti shkollor 2025–2026 është përmbyllur me sukses, falë angazhimit të drejtorëve të shkollave, mësimdhënësve, punëtorëve teknikë, administratës dhe të gjithë atyre që e dëshirojnë një arsim cilësor. Edhe në vitin e ardhshëm shkollor do të vazhdojmë të punojmë me përkushtim për ngritjen e cilësisë në arsim, avancimin e digjitalizimit, zhvillimin profesional të mësimdhënësve, përmirësimin e infrastrukturës shkollore dhe krijimin e kushteve sa më të mira për nxënësit e komunës sonë. E di që kemi punë të madhe, sepse janë mbi 12.000 nxënës dhe rreth 1.500 mësimdhënës, të gjithë këtu që jemi apo më mirë e gjithë komuna, jemi të lidhur drejtpërdrejt me shkollën. Andaj, angazhimi i të gjithëve, i gjithë komunitetit dhe i të gjitha institucioneve, është vetëm ndihmesë për punën tonë.
Kryesuesi: E hapi diskutimin për këtë pikë të rendit të ditës.
znj. Eranda Kumnova Baçi: Kritika kryesore e këtij raporti është se paraqet shumë aktivitete dhe shifra por pak analizë dhe pak llogaridhënie mbi rezultatet konkrete. Një gabim që e kam vërejtur në raport është te tabela e regjistrimit për klasat e dhjeta nuk është shënuar që bëhet fjalë për afatin e parë të regjistrimit dhe ka rezultuar të jetë vetëm numri prej 631 nxënësish, që është i pakuptimtë për shkak se kur ceket që është edhe një afat atëherë numri mundet pak a shumë me u përputhë me numrin e regjistrimeve të vitit të kaluar. Tash kam disa pyetje për drejtorin e Arsimit cilat janë shkollat që kanë rënien më të madhe të suksesit, a keni bërë ndonjë analizë për këtë dhe çfarë masash do të ndërmerren. Sa nxënës me nevoja të veçanta nuk kanë asistentë mbështetës në shkollat tona, sa është numri i përgjithshëm i nxënësve me nevoja të veçanta dhe sa asistentë janë aktualisht në sistem. Sa nga investimet janë realizuar me buxhet komunal, a ka pasur investime nga grantet apo donatorë të ndryshëm, cili është plani konkret për uljen e mungesave dhe ngritjen e cilësisë së mësimdhënies për vitin 2026–2027.
z. Hysen Brahimaj: Afati i Qershorit dihet botërisht kam 35 vjet që punoj në arsim dhe ska pasur afat të dytë në Qershor mundet me qenë gabim teknik. Në qoftë se është gabim teknik e marr përsipër vetë, edhe pse është detyrë zyrtare mirëpo e dimë që është afati i Qershorit e din edhe ti që e parashtrove pyetjen. Sa i përket pyetjes se cilat janë shkollat me performancë më të dobët është çështje që i keni statistikat unë jua dorëzoj statistikat në tërsi deri te shkolla e fundit që është në regjistër. Për mungesën e asistentëve për fëmijët me nevoja të veçanta, i kemi 202 të lajmëruar këtë gjendje e kam gjetur dhe e kam të njëjtën gjendje qysh e ke lënë ti. Spo du me hy në detaje personale mirëpo unë kam kërkuar që me u shpallë një konkurs dhe pres aprovimin nga kryetari për 25 eventualisht 30 asistentë, plani është që këta fëmijë nuk do ti lë pa asistencë. Do të bëhet një sistemim i shkollave dhe gjithë pjesa që ka me mbetë e mësimdhënës pra jashtë procesit të mësimit për gjithë vitin e ardhshëm mes nxënësve do ta kenë mbështetjen për fëmijët me nevoja të veçanta edhe pse nuk janë të kualifikuar nuk do të lihen pa mbështetje deri sa të kryhet procesi dhe të bëhet pranimi i kuadrit të gjithë do ta kenë mbështetjen. Sa i përket trajnimit të mësimdhënësve të cilin e keni edhe në raport janë diku 13.000 orë trajnime janë mbajtur nga ana e Drejtorisë së Arsimit pa asnjë shpenzim. Për mua kjo është shumë me rëndësi që mësimdhënësit janë të trajnuar dhe nga data 17 filloj edhe grupet tjera. Sa i përket granteve të Drejtorisë së Arsimit unë e kam buxhetin të cilin e ke propozuar ti z. Kumnova atë buxhet që e ke planifikuar në planin e prokurimit jam duke e zbatuar.
znj. Eranda Kumnova Baçi: Drejtor këtu nuk ka të bëjë me ti apo unë ti je drejtor je ekzekutiv dhe e ke për detyrë me ju përgjigj pyetjeve që i parashtron Asambleja Komunale. Këtu nuk ka asgjë personale, është përgjegjësi e jotja si drejtor me dhënë përgjigje për të gjitha pyetjet që parashtrohen. 

z. Hysen Brahimaj: E di që i kam obligimet dhe do të jem llogaridhënës për secilin jo vetëm në mënyrë individuale, por për secilin asamblist. Andaj  pyetjet të cilat i paraqitët tu drejtova me ti për shkak se e din ti dhe secili nga ju. Planin e prokurimit unë e kam gjetur më 16 Janar kur e kam marrë detyrën, dhe nuk kam mundur me e ndryshu. Për atë thashë e din edhe ti. Në qoftë se e ke marrë si tendencë nuk ta thashë me tendencë, por ky buxhet është i vitit të kaluar dhe jam duke e zbatuar këtë plan 100%.

Kryesuesi: Meqenëse nuk ka diktime të tjera e shpalli të mbyllur diskutimin për këtë pikë .
10. Pika e dhjetë e rendi të ditës: Informatë nga Drejtoria për Inspektime
Kryesuesi: Për këtë pikë të rendit të ditës e kemi Informatë nga Drejtoria për Inspektime, prezent e kemi drejtorin e Drejtorisë për Inspektime z. Ervin Shabani të cilin e ftojmë që ta merr fjalën.
z. Ervin Shabani: Para jush keni  informatën e Drejtorisë për Inspektime për periudhën Janar- Qershor për vitin 2026. Po filloj me planifikimin dhe realizimin e të hyrave. Për të hyrat nga gjobat e inspektoratit kemi pas të planifikuara 15.750 euro, ndërsa kemi realizuar 9.240 euro. Vlen të theksohet se këto të hyra janë më të ulëta sesa planifikimi, për shkak se prej datës 6 Shkurt 2026 inspektorët e Inspektoratit të Tregut të Komunës së Gjakovës kompetencat e tyre e kanë kaluar në Inspektoratin Qendror të Mbikëqyrjes së Tregut në Ministrinë e Industrisë, Ndërmarresisë dhe Tregtisë. Të hyrat nga pëlqimet mbi kushtet teknike-sanitare i kemi planifikuar rreth 22.000euro, ndërsa kemi realizuar 21.000 euro. Vlera totale e gjobave dhe pëlqimeve ka qenë 37.750 euro e planifikuar ndërsa realizimin e kemi 30.242euro, edhe pse kanë kaluar kompetencat e Inspektoratit të Tregut në Inspektoratin Qendror të Mbikëqyrjes së Tregut, prapëseprapë kemi arritur me pasë një realizim të mirë në bazë të planifikimit. Ndërsa qëndrojmë shumë më mirë te numri i inspektimeve të planifikuara i kemi planifikuar gjithsej 1.800 inspektime pavarësisht që na kanë kaluar kompetencat e njërit prej sektorëve të inspektoratit nga drejtoria jonë në nivel qendror, kemi arritur me i realizu 2.058 inspektime që do të thotë kemi tejkalua numrin e inspektimeve të planifikuara. Është shumë e rëndësishme me përmendë se Drejtoria për Inspektime e Komunës së Gjakovës është e para në nivel të Kosovës, në bazë të raportit vjetor të Zyrës së Inspektorit të Përgjithshëm. Është e para për vitin 2025 në nivel të Kosovës. Në bazë të kësaj performance që e kemi pas në gjashtëmujorin e parë, kemi me dalë prapë e para prej të gjitha komunave të Republikës së Kosovës edhe për vitin 2026. Inspektimet gjithsej të kryera janë 2.058 prej tyre të planifikuara brenda kësaj periudhe kanë qenë 799, ndërsa inspektime të paplanifikuara janë 500. Inspektimi i paplanifikuar është kur ndodh një problem lajmërohet inspektorati, qoftë përmes Policisë, organeve të tjera apo direkt prej qytetarëve dhe duhet menjëherë me marrë masa. Rinspektime do të thotë kur kemi shkuar për herë të dytë i kemi 400, inspektime sipas parashtresave i kemi 269, të përbashkëta me institucione të tjera si Policia e Kosovës dhe inspektorate të tjera i kemi 70. Në bazë të Ligjit për Inspektime jemi të detyruar që disa prej inspektimeve të i bëjmë me njoftim paraprak, të tilla inspektime i kemi 120 ndërsa urdhëresa për eliminimin e parregullsive apo masa korrigjuese i kemi 366. Kemi pranuar jashtëzakonisht shumë ankesa përmes arkivit të komunës, direkt te unë edhe përmes numrit që e kemi të publikuar kemi pranuar 254 ankesa, ndërsa i kemi adresuar 238 prej tyre të tjerat janë në procedurë. Ankesa të zgjidhura në favor të qytetarëve janë 88 prej krejt këtij numri të ankesave, gjobave dhe urdhëresave tona kemi vetëm 16 ankesa nga subjektet e inspektuara. Kjo i bie që subjektet e inspektuara kanë pas shumë pak ankesa në krahasim me numrin e urdhëresave dhe inspektimeve tona. Kemi shqiptuar gjithsej 79 gjoba, ndërsa kemi iniciuar edhe procedura për kundërvajtje. Këtë vit kemi filluar me iniciu procedura për kundërvajtje në Gjykatën Themelore, në Divizionin e Kundërvajtjeve në Gjakovë. Kemi liruar hapësira publike dhe kemi larguar deponi ilegale në 31 raste. Kemi lëshuar 20 pëlqime sanitare për ndërtim. Kemi inspektuar objekte të reja gjatë kësaj periudhe gjithsej 12, ndërsa numri i përgjithshëm i objekteve të reja të inspektuara me leje ndërtimi është 21, gjithashtu si drejtori kemi bërë gjithsej 10 inspektime finale. Sa i përket sfidave, veç e paraqita në fillim që inspektorati ka sfida të cilat jemi duke i trajtuar bashkë me ekzekutivin. Kam bërë kërkesë që në kornizën afatmesme buxhetor me e rritë buxhetin për planifikimin buxhetor të vitin 2027. I falënderoj të gjithë qytetarët që na kanë kontaktuar dhe i kanë adresuar ankesat e tyre. Bashkë me ta kemi arritur me zgjidhë shumë çështje, ka edhe shumë çështje të pazgjidhura, por jemi duke punuar dhe kemi me punu vazhdimisht.

Kryesuesi: E hapi diskutimin për këtë pikë të rendit të ditës .

znj. Adelina Shehu Kola: Drejtor të përgëzoj për punën ty edhe gjithë kolegët me të vërtetë është parë edhe në qytet puna juaj, angazhimi juaj dhe i Inspektoratit. Një informatë, nëse nuk e ke në rrugën Bujar Roka rreth mëngjesit pra në dy të natës kur përfundojnë kafeteritë dhe diskotekat gjithmonë e kemi një telashe me mbeturinat që vijnë në këtë lagje mbeturinat janë të pjesës së gjamit ku asnjëherë nuk kemi qetësi gjatë verës.

znj. Drita Buza: Drejtor pavarësisht a jemi pozitë apo opozitë unë kurrë nuk e konsideroj veten ashtu. Unë e marr veten si Anëtare dhe mundohem me qenë sa më objektive. Të përgëzoj për planifikimin dhe realizimin e inspektimeve në krahasim me atë që keni planifikuar dhe atë që e keni realizuar. Mirëpo, këtu ta kesh parasysh që është një gabim teknik në tabelë e kemi planifikimin e inspektimeve me 1.800, ndërsa realizimin e inspektimeve e keni me 2.058, këto dy kolona i keni gabimisht të vendosura kështu. Mos lejoni të kaloj kjo pjesë sepse nuk përputhet pjesa tabelare me pjesën tjetër, janë të ndryshme. A mundesh me më tregosh këtu diçka se nuk e kam të qartë sektori i Inspektoratit të Ndërtimit ka funksionuar vetëm me dy inspektorë, duke përfshirë edhe udhëheqjen e sektorit, ndërsa inspektorët e Tregut, në kuadër të Sektorit të Inspektoratit të Tregut, nuk i kanë ushtruar detyrat nga muaji Shkurt. A bën me ditë pse është ngecë këtu sa për sqarime për ne dhe për të tjerët.

z. Ervin Shabani: Po është e vërtetë ka hala ende njerëz që janë duke i keqpërdorë kontejnerët kolektivë ose janë tu grumbullu mbeturina në vende jo të caktuara për grumbullim. Në bazë të planifikimit të prokurimit kam planifikuar me i ble disa kamera, domethënë kamera-kurth, që kanë me u vendosë në bashkëpunim me Policinë e Kosovës. Fatkeqësisht është anulua tenderi dhe jemi në pritje Jemi duke u mundu me e zgjidhë këtë problem me kamera, mendoj që është e vetmja zgjidhje, normalisht zgjidhja më e mirë është vetëdijesimi i njerëzve. Ka fillua shumë me u vetëdijesua por duhet hala punë. Zonja Drita e pate printimin pa ngjyra se këtu thotë saktë planifikimi i inspektimeve është me ngjyrë të kaltër 1.800, ndërsa realizimi i inspektimeve është me ngjyrë të portokalltë, që është 2.058. Domethënë, ka qenë gabim teknik i printimit jo i yni. Ndërsa sa i përket funksionimit me dy inspektorë të ndërtimit, është e vërtetë e kam sfidë për shkak se njëri prej inspektorëve është në pushim shëndetësor, për shkak të gjendjes së tij shëndetësore, ndërsa një tjetër e kemi pas në procedurë dhe veç ka filluar punën më 1 Korrik, mirëpo ende nuk mundet me marrë lëndë për shkak se e ka një periudhë provuese ku duhet me e mësu punën. Edhe një konkurs e kemi të shpallur. Unë po mendoj me e rritë numrin e të punësuarve, hala janë shumë pak,  katër inspektorë të ndërtimit janë pak. Unë mendoj që duhet me qenë minimum gjashtë, për me pas mundësi me e mbulua të paktën territorin e zonës urbane për shkak se Gjakova është ndërtu shumë dhe nuk jemi në gjendje me i përcjellë krejt aq më pak kur i kemi veç dy inspektorë të ndërtimit. Nëse keni pyetje tjera jam i gatshëm me u përgjigj. 

Kryesuesi: Meqenëse nuk ka diktime të tjera e shpalli të mbyllur diskutimin për këtë pikë.

11.Pika e njëmbëdhjetë e rendit të ditës: Të Ndryshme 
Kryesuesi: Për këtë pikë të rendi të ditës e kemi të ndryshme.
A  ka diskutime sa i përket kësaj pikë .

Meqenëse nuk ka diskutime të tjera e shpalli të mbyllur  këtë mbledhje dhe mirë u takofshim në mbledhjen e radhës. 

Mbledhja u  shpall e mbyllur  në ora 15:20.
      Procesmbajtës                                                                                   Kryesuesi i Kuvendit
      ____________                                                                                      ________________

      Burim Bajrami                                                                                     z. Shefqet Shehu  
